שאלה: אם אלוקים כל כך גדול, איך יכול להיות שאכפת לו כל כך ממה שאנחנו עושים?: שאלה אותי מישהי, שאפשר להגיד שהיא חוזרת בתשובה: "אלוקים הוא הרי דבר עצום, ישות בעלת כוח רב שבראה את כל היקום. אם כך, איך זה יתכן שהוא עוקב אחר מעשיהם של כל אחד מאיתנו? למה בכלל אכפת לו. אני לא מאמינה שהוא באמת עוקב. הוא נתן לנו את המצוות כדי לחיות חיים טובים יותר, איכותיים יותר. את באמת חושבת שיש עונשים ושכר על המצוות? את מאמינה שיש מקום כזה שבו נשמות נענשות (גיהנום)? השכר על המצוות הוא המצוות עצמם. אלוקים ברא את העולם, ועכשיו הוא נותן לו להתנהל מעצמו". ככה היא שאלה אותי, ובאמת שלא ידעתי מה להגיד לה. אני בדר"כ אחת שחושבת הרבה ולעומק, ואח"כ הדברים שלה התחילו להציק לי. למה שלה באמת יהיה אכפת אם אני עומדת כך או אחרת בתפילה? למה שהוא בכלל יקשיב למליוני התפילות של כולם- יהודים ולא יהודים. ובאתמת אכפת לו אם נאכל חלב אחרי בשר? איך שישות עצומה כ"כ תהיה מוטרדת מדברים קטנוניים כ"כ? (קטנוניים יחסית אליו)
תשובה: מתוקה! שאלה גדולה וחשובה שאלת. השאלה היא איך את תופסת את המשמעות של הפרטים הקטנים בחיים. פעם שאלתי מישהי בדיוק את השאלה הזאת, והיא אמרה לי - תגידי, את רוצה שבעלך יכין לך קפה בדיוק כמו שאת אוהבת? (או שהוא יגיד - יאללה, עוד כפית, פחות כפית, מה זה משנה.) כי הקשר בינינו לבין הקב"ה הוא קשר של אהבה. וכשאוהבים - את יכולה למצוא את עצמך חושבת שעות על איך בדיוק לשמח את האהוב שלך, איך לעשות משהו שיעשה לו טוב. ככה גם מול הקב"ה: המחשבה היא לא "איך אפשר כבר להיפטר מהתפילה הזאת השבת הזאת המצווה הזאת" אלא איך אפשר להפגש עם הקב"ה, ואיך נכון לקיים את הקשר הזה. הפרטים משנים כי הפרטים מעידים על עבודה אמיתית. קטע יפה על המשמעות של הפרטים ועל "האם הוא באמת ישים לב" כתה פעם רב בחב"ד אוסטרליה, ואני מצרפת לך אותו. הדברים הם, כמו תמיד, ממש על קצה המזלג. המייל שלי פתוח בפנייך להמשך דיון וחשיבה. רק טוב! ליאורה leora.d.c gmail.com והנה הקטע: שאלה: למה היהדות כל כך עסוקה בפרטים קטנים ובלתי רלוונטיים, כמו כמה מצה בדיוק צריך לאכול בליל הסדר, איזה כלי חלבי ואיזה בשרי, איך לקשור את שרוכי הנעליים שלי?. לי זה נראה כאילו היהדות מזניחה את העיקר כשהיא נתפסת לקטנוניות. לזה היהודים קוראים רוחניות? כבר שלחתי לך שאלה זו לפני שבוע אך לא נעניתי. (אולי סוף סוף קיבלת שאלה שאין עליה תשובה??!) תשובה: מעולם לא טענתי שיש לי את כל התשובות. הרבה שאלות הינם מעבר להשגתי. אך האמת היא שעניתי לך ואתה קבלת את תשובתך. כשקיבלתי את שאלתך תכף עניתי לך, והעובדה שלא קיבלת את תשובתי היא היא התשובה לשאלתך. ראה, השבתי לך, אך כשכתבתי את כתובת הדוא"ל שלך לא הוספתי נקודה לפני המילה com. סברתי שתקבל את הדוא"ל גם ככה, שהרי סך הכל חסרה רק נקודה אחת קטנה.  זאת אומרת, זה לא שכתבתי שמך לא נכון או מילה מוטעית, או משהו דרסטי אחר. צריך להיות מאוד קטנוני כדי לא להבין ש- yahoocom   ו- yahoo.com  זה אותו דבר. האם אין זה מגוחך שלא קיבלת את תשובתי רק בשל העדר נקודה אחת קטנה ובלתי רלוונטית? לא, זה לא מגוחך! כי הנקודה היא לא רק נקודה, היא מבטאת משהו. לאותה נקודה הרבה יותר משמעות מאשר כמה פיקסלים במסך. לי היא נראית בלתי רלוונטית בעליל, אך זה נובע רק מחוסר הידע שלי בדרכי האינטרנט  כל מה שאני יודע הוא שבתוספת הנקודה הדוא"ל שלי מגיע ליעדו אך בלא הנקודה הוא הולך לאיבוד ומגיע לאן שהוא. למצוות יש עומק עצום. כל פרט מכיל עולם של משמעויות, ומרכיב את התמונה השלמה. כשמקיימים מצווה בשלמות ובדייקנות, גל רוחני נשלח מאיתנו אל היקום, עד ל"דואר הנכנס" של הקב"ה. אם ברצונך להכיר את המשמעות של הנקודה באינטרנט, תלמד על תפעולה של הרשת. אם ברצונך להבין את משמעות מצוות היהדות, תלמד תורה. הרב אהרן מוס חב"ד, אוסטרליה